Vermoorde jong skeidsregter van Bfn begrawe | Netwerk24
Deur Kaydene Davids 13 Mei 2019 15:08
'n Belowende jong skeidsregter is die naweek te ruste gelê nadat hy vroeër enkele meters van sy ouerhuis in Bloemfontein vermoor is.
Lebogang Mmihi. Foto: Lebogang Mmihi/Facebook
Netwerk24Foto: Lebogang Mmihi/Facebook
Die Suid-Afrikaanse Sokkervereniging (Safa) het Maandag Lebogang Mmihi (21) se dood betreur.
Hy is vroeër vandeesmaand enkele meter van sy ouerhuis in die Batho-woonbuurt in Bloemfontein deur twee onbekende mans doodgesteek.
Mmihi, wat in 2012 sy sokkerloopbaan vaarwel toegeroep het, is Saterdag in Bloemfontein begrawe.
Nadat hy sy stewels opgehang het, het hy onder meer in die ABC Motsepe-liga, die SAB-liga en ander kleiner ligas in Bloemfontein as skeidsregter opgetree.
Lehlohonolo Maduna, algemene sekretaris van die Bloemfonteinse Sokkervereniging, het sy skok en afgryse oor Mmihi se ontydige dood uitgespreek.
Hy sê Lebo, soos hy alombekend was, het per toeval 'n skeidsregter geword.
"Daar was geen skeidsregter om vir 'n wedstryd te blaas waarin sy span, Mangaung United, gespeel het nie. Hy het die fluitjie oorgeneem en die wedstryd uitsonderlik behartig.
"Ons het net daar besluit om hom aan te stel."
Maduna sê onder die leierskap van Enoch "The Great" Molefe het Lebo verder in sy nuwe posisie as skeidsregter gegroei.
"Hy het nooit teruggekyk nie en het keer op keer gewys dat hy 'n goeie skeidsregter is.
Maduna sê Lebo se dood laat 'n groot leemte en sy respek en dissipline vir die spel, asook sy vriendelikheid, sal veral gemis word.